KIRJALLINEN KYSYMYS E-2348/01 esittäjä(t): Avril Doyle (PPE-DE) komissiolle. Raportti riskien arvioinnista.



Virallinen lehti nro 093 E , 18/04/2002 s. 0058 - 0058



KIRJALLINEN KYSYMYS E-2348/01 esittäjä(t): Avril Doyle (PPE-DE) komissiolle (3. elokuuta 2001) Aihe: Raportti riskien arvioinnista Sinkkiä ja sinkkikemikaaleja koskevan merkittävän tutkimusohjelman tulokset valmistuvat vasta vuoden 2002 lopussa. Näiden tulosten perusteella suuri osa riskien arvioinnista tehdyssä raporttiluonnoksessa esitetyistä puutteista ja olettamuksista muuttuu perusteiltaan kestämättömäksi, jolloin on muutettava arviointiraportin johtopäätöksiä terveys- ja ympäristökysymyksissä. Lisäksi raporttiluonnoksen valmistumisen määräaikaa on muutettu jatkuvasti niin, että tällä hetkellä luonnoksen odotetaan valmistuvan 17.21. syyskuuta 2001 välisenä aikana, vaikka ratkaisemattomia kysymyksiä on vielä jäljellä. Kun otetaan huomioon, että riskien arvioinnista tehtävän raportin ennenaikainen päätökseen saattaminen saattaa hyvinkin johtaa virheellisiin tuloksiin, EU:n varojen törkeään tuhlaamiseen ja riskien arviointia koskevan prosessin kyseenalaistamiseen, kysynkin komissiolta, miksi sinkin riskeistä tehtävää arviointiraporttia painostetaan ennenaikaiseen päätökseen, ja minkä vuoksi sinkkiasioista käytävä keskustelu lopetettiin ennenaikaisesti ennen tutkimustulosten valmistumista ja keskeneräisten avainkysymysten ratkaisemista? Philippe Busquinin komission puolesta antamayhteinen vastauskirjallisiin kysymyksiin E-2082/01, E-2127/01, E-2348/01 ja P-2681/01 (29. lokakuuta 2001) Ne kuusi sinkkiyhdistettä, joista on meneillään riskinarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 nojalla, nimettiin ensisijaisiksi aineiksi riskinarvioinnin tekemistä varten 27. syyskuuta 1995. Esittelevänä jäsenvaltiona oli Alankomaat, jonka viranomaiset luovuttivat ensimmäisten riskinarviointiraporttien luonnokset yhteisön tekniselle kokoukselle joulukuussa 1999. Asiasta on viimeisten kymmenen vuoden aikana käyty perusteellisia keskusteluja esittelijänä toimivan hollantilaisen Rijksinstituut voor Volksgezondheid en Milieu -laitoksen (RIVM) ja sinkkiteollisuuden välillä, ja keskustelujen tuloksia on tarkasteltu raporteissa. Sinkkiyhdisteiden riskinarviointimenettelyä ei ole mitenkään nopeutettu verrattuna muihin olemassa olevien aineiden vaarojen arvioinnista ja valvonnasta annetussa neuvoston asetuksessa (ETY) 793/93 käsiteltyihin ensisijaisiin aineisiin, eikä keskusteluja ole milloinkaan suunniteltu lopetettavan ottamatta huomioon meneillään olevaa tutkimustyötä, joka saattaa vaikuttaa loppupäätelmiin. Syyskuussa 2001 pidetyssä teknisessä kokouksessa uusista raporttiluonnoksista käytyjen perusteellisten keskustelujen jälkeen jäsenvaltioiden asiantuntijat totesivat yksimielisesti, että tiedoissa, jotka koskevat maaperään kohdistuvia sinkkipäästöjä ja tämän maaperään päässeen sinkin biologista hyödynnettävyyttä, on aukkoja, jotka voivat vaikuttaa joihinkin sinkin riskejä koskeviin johtopäätöksiin. Tästä syystä kokous sopi asetuksen yhteydessä tavanomaisen menettelyn mukaisesti päätelmistä, joiden mukaan tarvittiin lisätietoja ja/tai -kokeita, sekä syyskuusta 2001 alkavasta 18 kuukauden määräajasta, jonka kuluessa tiedot on hankittava. Määräajan jälkeen esittelevä jäsenvaltio sisällyttää uudet tulokset lopulliseen riskinarviointiraporttiin. Tuloksista ja raportin loppuosasta keskustellaan ja sovitaan tämän jälkeen teknisessä kokouksessa.